ባለፈው ጉባዔ በመጀመርያ የመተካካት ደረጃ መልካም ፍንጭ ያሳየው ብአዴን አሁን ከፍተኛ ትችት እየተሰነዘረበት ነው፡፡ ድርጅቱ በመተካካት ሒደት ብዙም ግምት ያልተሰጣቸው የፍትሕ ሚኒስትሩን አቶ ብርሃን ኃይሉና የፌዴሬሽን ምክር ቤት አፈ ጉባዔ አቶ ካሳ ተክለብርሃን ከኢሕአዴግ ሥራ አስፈጻሚነት ዝቅ በማድረግ በድርጅቱ ሥራ አስፈጻሚ አባልነት እንዲቀጥሉ ያደረገ ሲሆን፣ ከዚህም በላይ ቀደም ሲል በክብር የተሸኙት አቶ አዲሱ ለገሰን መልሶ የድርጅቱ ሥራ አስፈጻሚ ማድረጉ አነጋጋሪ ሆኗል፡፡ በብአዴን ውሰጥ የታየው ስውር የሆነ የመሸጋሸግ ሒደት በሌሎች አባል ድርጅቶች ጥርጣሬ መፍጠሩ በስፋት እየተነገረ ሲሆን፣ በጉባዔተኞች መካከል ከፍተኛ ቅሬታ መስተዋሉን ጉባዔውን ከተከታተሉ አባላት ማወቅ ተችሏል፡፡ እንደተባለው ከሆነ የብአዴን አንጋፋ አመራሮች ለቀረበላቸው ጥያቄ በመከላከል ላይ የተመሠረተ ምላሽ ሰጥተዋል፡፡ በድርጅቱ ጉባዔ እየተሳተፉ የነበሩት (አቦይ ስብሃትን ጨምሮ) የሕወሓት አንጋፋ ተሰናባች አመራሮች ግን ጉዳዩን ከሰዎች መቀያየር በላይ እንዲታይ በማለት ተተኪውን አመራር ማብቃት ላይ ማተኮር እንደሚያስፈልግ መናገራቸው ተሰምቷል፡፡